
Text rozhodnutia
Súd: Krajský súd Banská Bystrica Spisová značka: 44Cbi/1/2014 Identifikačné číslo súdneho spisu: 6014200964 Dátum vydania rozhodnutia: 18. 09. 2014 Meno a priezvisko sudcu, VSÚ: JUDr. Mária Michaleková ECLI: ECLI:SK:KSBB:2014:6014200964.2 Uznesenie Krajský súd v Banskej Bystrici v právnej veci žalobcu LAWS, s. r. o., Pútnická 170, 841 06 Bratislava, IČO: 36 729 078 proti žalovanému Mgr. Karol Karman, M. Y. XXP., XXX XX D., správcovi konkurznej podstaty úpadcu AUTOCENTRUM TBP Banská Bystrica, s. r. o. „v konkurze", Kremnička 3, 974 05 Banská Bystrica, IČO: 36 019 542, o určenie popretej pohľadávky, takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobca sa žalobou podanou na tunajší súd dňa 30. júla 2014 domáhal určenia správcom popretej pohľadávky vo výške 1.412,47 Eur, prihlásenej ako pohľadávka proti podstate vo vyhlásenom konkurze na majetok úpadcu AUTOCENTRUM TBP Banská Bystrica, s. r. o. „v konkurze“, Kremnička 3, 974 05 Banská Bystrica, IČO: 36 019 542, vedenom na Krajskom súde v Banskej Bystrici pod č.k. 36K 29/2003 na základe právoplatného rozsudku Okresného súdu Bratislava IV., č.k. 11Cb/11/2009 zo dňa 7. decembra 2011. Žalobcovi bola rozsudkom priznaná náhrada trov konania vo výške 1.412,47 Eur, titulom zaplateného súdneho poplatku za podaný odpor. Podľa ust. § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov v platnom znení poplatková povinnosť vzniká podaním návrhu, odvolania, dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa ust. § 10 ods. 1 vyššie citovaného zákona ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, 5a) súd konanie zastaví. O následkoch nezaplatenia poplatku musí byť poplatník vo výzve poučený. Súd vyzval žalobcu výzvou zo dňa 1. augusta 2014, aby v lehote 10 dní odo dňa jej doručenia zaplatil súdny poplatok vo výške 99,50 € za podanú žalobu, a to pod sankciou zastavenia konania v prípade, ak súdny poplatok nebude v stanovenej lehote zaplatený. Žalobca výzvu prevzal dňa 11. augusta 2014. Keďže žalobca nezaplatil súdny poplatok s podaním žaloby a neurobil tak ani dodatočne v súdom stanovenej lehote, súd podľa ust. § 10 ods. 1 vyššie citovaného zákona konanie zastavil. O trovách konania bolo rozhodnuté podľa § 146 ods. 1, písm. c) O. s. p. tak, že žiaden z účastníkov nemá právo na náhradu trov odvolacieho konania podľa jeho výsledku, ak konanie bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia, písomne v dvoch vyhotoveniach prostredníctvom tunajšieho súdu na Najvyšší súd Slovenskej republiky v Bratislave. V odvolaní treba popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

